Source: http://ugyvedforum.hu/cikkek/2017/04/bovul-a-vegrehajtok-szemelyi-allomanya-ugyvedekkel-is
Timestamp: 2020-02-23 01:13:23
Document Index: 28447146

Matched Legal Cases: ['Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ']

Bővül a végrehajtók személyi állománya - ügyvédekkel is... | Ügyvédfórum - 2017.04.19
Jogi előadók, közjegyzőhelyettesek, ügyvédek, egyetemi oktatók, osztályvezetők tartoznak a 2017 áprilisától hivatalba lépő újonnan kinevezett tizennégy önálló bírósági végrehajtó közé.
A Magyar Bírósági Végrehajtó Kar hosszú ideje tartó perióduson változtatott azzal, hogy 2017-ben ismét kiírtak és megpályáztattak 14 végrehajtói álláshelyet. 2014 óta először bővül az önálló bírósági végrehajtói kar személyi állománya, április 13-án 14 új önálló bírósági végrehajtó tesz esküt – értesült az Origó.
A portál megtudta, hogy 2017 tavaszán az igazságügyi miniszter 14 új végrehajtónak írta alá a kinevezését.
A végrehajtói hivatás színvonala sokat változott az elmúlt pár évben. Az ügyvédekhez vagy közjegyzőkhöz hasonlóan csak jogi diplomával és jogi vagy végrehajtói szakvizsgával rendelkező személyből válhat önálló bírósági végrehajtó. Ugyanakkor a tudományos munka, nyelvtudás, illetőleg szakmai tapasztalat szintén fontos része a pályázás sikerének.
A végrehajtási területet és általánosságban jogi ismereteiket érintő tudásukat személyes meghallgatás keretében kellett bizonyítaniuk a pályázóknak. A 14 újonnan kinevezett önálló bírósági végrehajtó felkészülten lép tehát hivatalba a következő illetékességi területeken.
A jogszabály 230 végrehajtói álláshelyet rögzít, a jelenleg hivatalban lévő 172 végrehajtó létszáma tehát áprilistól 186-ra emelkedik. Ugyanakkor látható, hogy a jövőben további pályázatok kiírása várható az álláshelyek feltöltése érdekében.
A portál információi szerint az Igazságügyi Kormányzat és a Magyar Bírósági Végrehajtói Kar Hivatalának szándéka továbbra is az, hogy a végrehajtásban érdekelt és érintett ügyfelek részére a végrehajtási eljárás gördülékenységét és hatékonyságát a kor kihívásainak megfelelő, szerteágazó és alapos jogi ismeretekkel rendelkező magas kvalitású önálló bírósági végrehajtókon keresztül garantálja.
Illetékességi terület Kinevezett önálló bírósági végrehajtó
Budapesti IV. és XV. Kerületi Bíróság dr. Horváth Zoltán
Dombóvári Járásbíróság dr. Csoboz Elemér
Gödöllői Járásbíróság dr. Schadl-Baranyai Helga
Győri Járásbíróság dr. Udvary Sándor
Kaposvári Járásbíróság dr. László Zsolt
Kazincbarcikai Járásbíróság dr. Hars Attila
Monori Járásbíróság dr. Simon Péter Miklós
Nyírbátori Járásbíróság dr. Eckert Beatrix
Pécsi Járásbíróság dr. Dobos Dóra
Pesti Központi Kerületi Bíróság dr. Lukács Beatrix
Sárvári Járásbíróság dr. Kollár Szabolcs
Soproni Járásbíróság dr. Zsirai Bernadett
Szeghalmi Járásbíróság dr. Kiss Sándor
Szombathelyi Járásbíróság dr. Bodó Szabolcs